El 24,5% dels autònoms catalans segueix sense activitat i un 37% l'ha reduït per sota del 50% respecte del mateix període del 2019.
Així ho indica el darrer informe de PIMEC, basat en una enquesta a més de 300 autònoms, amb l'objectiu de fer un seguiment sobre la situació de les activitats comercials d'aquest col·lectiu.
Segons apunten els resultats, el 73,2% dels enquestats declara que la demanda feble serà l'aspecte que dificultarà més la viabilitat del seu negoci, seguit pel pagament d'impostos (42,6%).
Així mateix, el 52,9% dels autònoms amb persones treballadores contractades s'ha plantejat fer un ajustament permanent de plantilla, mentre que un 28,7% assenyala que ha contemplat tancar definitivament el seu negoci.
D'altra banda, les mesures més utilitzades per pal·liar els efectes de la pandèmia han estat l'ajornament de l'IVA i de l'IRPF (63,3%), la prestació per cessament d'activitat (58,6%) i la línia de crèdit de l'ICO (55,9%).
D'acord amb les previsions de BBVA, l'economia catalana disminuirà un 12% en el 2020 i repuntarà un 7,4% en el següent any.
Així mateix, la recuperació en el segon semestre serà lleugerament més dèbil que en el conjunt d'Espanya, per la dependència més gran del consum social i del turisme a Catalunya.
Els pronòstics també indiquen que a finals del pròxim any el PIB català podria trobar-se encara un 5% per sota del nivell d'activitat assolit en el 2019.
En el mercat de treball, s'estima que l'ocupació es redueixi un 4,5% en el 2020 i que la taxa d'atur oscil·li entre el 14,4% i el 14,6% en el bienni 2020-2021, amb una pèrdua de 110 mil llocs de treball.
L'entitat bancària també analitza alguns riscos que poden dificultar la reactivació de l'activitat.
En aquest sentit, l'elevada proporció d'autònoms a les províncies de Girona, Lleida i Tarragona pot penalitzar la recuperació en aquests territoris, atès la limitada resistència financera d'aquest col·lectiu.
El Banc d'Espanya ha publicat un article que avalua la situació financera de les persones treballadores dels sectors que requereixen una proximitat social elevada per funcionar i que han estat més afectats per la pandèmia.
Segons el document, les indústries de l'hostaleria, el comerç, l'educació i els serveis personals donen feina al 51% de les dones i al 49% dels joves menors de 35 anys i proporcionen salaris més baixos que la resta de sectors.
En aquest sentit, el 36% de l'ocupació d'aquestes activitats rep uns ingressos laborals que els situa en el quartil inferior de la distribució de rendes, mentre que en la resta de sectors la força laboral que se situa en aquest quartil no arriba al 20%.
Els resultats també indiquen que el 28% de l'ocupació de les indústries socials viu en llars amb actius financers inferiors a un mes de renda, i un de cada dotze resideix en llars per als quals el pagament dels deutes bancaris suposa més del 40% del seu salari abans d'impostos.
La Cambra de Comerç de Barcelona pronostica una caiguda de la producció catalana del 10,3% en el 2020, seguida d'un creixement del 6,4% en el pròxim any.
La institució ha rebaixat les previsions del trimestre anterior i alerta sobre l'impacte d'un segon rebrot que impliqui la imposició de noves restriccions a la mobilitat, escenari que suposaria una contracció del 13% de l'economia catalana.
Pel que fa al sector exterior, s'estima una reducció més intensa de les importacions (-18,3%) que de les exportacions (-15,8%) en el 2020, mentre que en l'exercici següent s'espera un ascens en els dos components (+12,4% i +15,1% respectivament).
En referència al mercat de treball, les previsions apunten a una davallada del 6,8% en l'ocupació a finals d'aquest any i a un augment de 6,1 punts en la taxa d'atur, fins a situar-se en el 17,1%.
En el 2021 s'estima una recuperació en el nombre de persones ocupades (+5,1%) i una baixada de la taxa d'atur fins a assolir el 12,8%.
L'Eurofound investiga les condicions laborals de l'ocupació de la UE que treballa en sectors amb una interacció social elevada que tenen contacte directe amb clients, usuaris o pacients (41% del total).
De conformitat amb la publicació, el 61% d'aquest conjunt són dones, destacant la participació femenina en l'àmbit de la salut, que se situa en el 85%.
En relació amb aquest darrer sector, l'organisme posa en relleu la baixa qualitat del temps laboral i l'elevada intensitat del treball de les persones que hi treballen.
També és el col·lectiu més exposat a altes demandes emocionals, que afecten el 32% de les persones ocupades en aquestes activitats i el 22% del conjunt de serveis amb un grau elevat d'interacció social, en comparació amb el 14% d'afectació en la resta d'indústries.
El document alerta sobre l'increment dels riscos psicosocials i ressalta la necessitat d'equilibrar la intensitat de treball dels serveis interactius.
Les previsions del BBVA apunten cap a una contracció de l'11,5% del PIB en 2020, seguida d'un creixement del 7% en 2021.
L'ajust estimat en el PIB del primer semestre se situa en el 20% i la caiguda de la despesa de les llars es xifra en el 25%.
L'informe ressalta l'afectació més intensa de la crisi en el col·lectiu de joves i en les dones, a causa de la seva elevada participació en la restauració, l'oci i el turisme, sectors amb una reducció de l'activitat més forta.
D'altra banda, valora positivament l'aprovació de l'Ingrés Mínim Vital (IMV) i de l'extensió dels ERTO.
En relació amb la segona mesura, BBVA proposa l'impuls formatiu de les persones que es mantenen acollides a un expedient amb l'objectiu de facilitar la transició cap a sectors amb perspectives més favorables.
Pel que fa al dèficit públic, el document adverteix del reduït marge fiscal de l'economia espanyola.
La Conferència de les Nacions Unides sobre Comerç i Desenvolupament (UNCTAD) ha presentat la seva avaluació anual del progrés aconseguit en els Objectius de Desenvolupament Sostenible (ODS) relacionats amb el comerç internacional, el creixement productiu i la transformació estructural.
Les previsions de la UNCTAD indiquen que el comerç internacional de béns per al segon trimestre de 2020 disminuirà un 29% respecte del mateix període de 2019 i que el comerç de mercaderies caurà un 20% en comparació amb el 2019.
En aquest sentit, la probabilitat d'assolir alguns dels objectius s'ha reduït a conseqüència dels efectes negatius de la crisi de la COVID-19.
Així, la participació en les exportacions mundials dels països menys avançats (PMA) no arribarà a duplicar-se en el 2030, atès que aquest any s'ha estancat i el creixement dels anys anteriors havia estat moderat.
El Banc d'Espanya investiga en el seu darrer article l'evolució del consum de les llars espanyoles des de la declaració de l'estat d'alarma i els factors explicatius que se n'associen, utilitzant dades de la despesa amb targetes de pagament.
De conformitat amb l'organisme, les restriccions a la mobilitat i l'elevat grau d'incertesa són els elements que han condicionat la despesa de les llars des de l'inici del mes de març.
En aquest sentit, la despesa va registrar un augment del 20% interanual les dues setmanes prèvies a la declaració de l'estat d'alarma i posteriorment es va reduir entre el 40% i el 60% fins a finals d'abril, període a partir del qual es va moderar el descens, coincidint amb la represa de les activitats comercials.
Pel que fa al tercer trimestre, s'espera que les compres posposades durant el confinament contribueixin a incrementar el consum de les llars, tot i que la despesa estarà determinada per l'evolució de l'ocupació i les mesures de protecció a les llars més vulnerables.
Un informe de l'empresa Mckinsey evidencia els efectes regressius en la igualtat de gènere de la crisi de la COVID-19.
El document posa en relleu l'elevada representació de les dones en les pèrdues d'ocupació global (54%), tot i que conformen el 39% dels llocs de treball a escala mundial.
En aquest sentit, els càlculs de l'empresa mostren que les posicions ocupades per dones són 1,8 vegades més vulnerables que les dels homes, considerant la destacada participació femenina en els sectors més afectats per la crisi.
Addicionalment, Mckinsey dibuixa diferents escenaris d'actuació per contrarestar l'impacte de la crisi en la igualtat de gènere.
En el supòsit de prendre mesures ara, el PIB mundial entre 2020 i 2030 s'incrementaria en 13 trilions de dòlars respecte de l'escenari de no impulsar cap actuació.
Així mateix la taxa de participació femenina global passaria del 61% en 2020 al 71% en 2030, amb la creació de 230 milions de llocs de treball.
Segons l'enquesta de condicions de vida publicada per l'Idescat, un 19,5% de la població catalana es va situar per sota del llindar de risc de pobresa en 2019, millorant aquest resultat en 1,8 punts respecte de 2018.
Per contra, el percentatge de llars amb baixa intensitat de treball va incrementar-se en 2,5 punts fins a arribar al 8,3% respecte de l'exercici anterior.
En referència als indicadors de desigualtat, es produeix un increment de l'Índex de Gini, que va passar d'un 30,3 el 2018 a un 31,2 en 2019, evidenciant un agreujament de la disparitat.
Així mateix, el 20% de les llars amb majors ingressos van acumular 5,4 vegades més rendes que el 20% de les llars més desafavorides, mentre que un any abans l'Índex S80/S2 era lleugerament inferior (5,2).
Alguns dels col·lectius que presenten una taxa de risc de pobresa més elevada són les persones majors de 16 anys de nacionalitat estrangera (50,1%), les llars monoparentals (46,9%) i els menors de 16 anys (31,1%).
El Fòrum Econòmic Mundial assenyala en un informe que la transició cap a sistemes sostenibles amb la natura incrementaria la producció global en 10 trilions de dòlars anuals i crearia 395 milions de llocs de treball fins al 2030.
Segons la publicació, aquest procés requereix una inversió de 2,7 trilions de dòlars cada any durant la pròxima dècada i alerta que si no s'aposta per aquesta transformació, més de la meitat del PIB mundial està en risc per la pèrdua de la natura.
L'organisme identifica els sectors crítics per avançar en les 15 transicions necessàries per aconseguir una economia resilient i resistent a les futures crisis.
La implementació actual de sistemes d'economia circular, per exemple, suposaria la reducció del consum de matèries primeres en un terç en 2030, malgrat que el nivell de circularitat global del 2020 ha caigut 0,5 punts en relació amb el 2019 i se situa en el 8,6%.
La Cambra de Comerç de Barcelona ha realitzat un balanç de la situació econòmica de Catalunya del 2019 i un pronòstic de l'evolució esperada en els pròxims dos anys.
Tot i que el PIB català va incrementar un 1,9% en l'exercici anterior, la crisi sanitària ha reduït les perspectives de creixement pel 2020 amb una contracció esperada del 10,1%, seguit d'un rebot previst del 5,3% l'any següent.
Segons el diagnòstic de l'organisme, l'elevada temporalitat de l'ocupació, l'alt dèficit públic i la reduïda inversió en R+D poden limitar la recuperació econòmica.
D'altra banda, la internacionalització de l'economia catalana, el potencial industrial i la capacitat d'atracció d'inversió estrangera en el sector manufacturer facilitaran la sortida de la crisi.
El document inclou un monogràfic que examina el futur de les infraestructures a Catalunya i que ressalta la necessitat de millorar la xarxa viària i la ferroviària de passatgers i mercaderies.
Segons una enquesta del Centre de Treball i Família de l'IESE Business School sobre el teletreball durant el confinament, les dones han dedicat un 15% més de temps que els homes a les tasques no remunerades i a la cura de la llar.
Malgrat aquest resultat, l'estudi posa en relleu que els homes que indiquen tenir dificultats en el treball per la presència dels fills a casa és un 10% superior a les dones.
Les dades també revelen que les dones han patit un 9% més d'interferències del treball a la família i un 20% més d'ingerències de la família al treball que els homes.
Addicionalment, el qüestionari examina l'efecte del suport dels i de les caps en el grau de compromís i estrès en funció del gènere de les persones subordinades.
Així, quan el suport del comandament és baix, les dones expressen tenir un nivell d'estrès un 8% més elevat que els homes, mentre que no s'aprecien diferències en el nivell de compromís segons el gènere.
D'acord amb el pronòstic de Funcas, la contracció del PIB a Espanya serà del 9,8% en el 2020, seguit d'un creixement del 7% en el següent any.
Així ho indica en la seva darrera publicació, en la que ofereix una avaluació de les expectatives de recuperació de l'economia espanyola i de les estimacions dels sectors més afectats per la crisi sanitària, com el turisme i l'automoció.
La fundació assenyala que d'entre 2 i 2,5 punts de la reducció de la producció esperada en el 2020 podrien estar vinculats al turisme.
D'altra banda, la taxa d'atur mitjana del 2020 podria situar-se en el 18,2%, mentre que la taxa d'estalvi de les famílies pot arribar al 16%, tot i que els indicadors de consum s'han recuperat a bon ritme durant el mes de juny.
Les previsions del document estan elaborades sota el supòsit d'un episodi víric amb rebrots controlats que no inclouen un nou confinament generalitzat de l'economia..
Fedea ha publicat el quart butlletí de seguiment de l'activitat econòmica amb l'objectiu de valorar l'evolució de la recuperació a Espanya i les noves mesures econòmiques introduïdes en el darrer mes.
Els indicadors analitzats en l'informe apunten a una reactivació progressiva de l'activitat, atès que l'índex de permanència en el centre habitual de treball i el temps dedicat a l'oci i el consum no essencial se situen al juliol en el 80% del nivell registrat abans de la crisi.
El butlletí també ofereix una anàlisi detallada de l'evolució recent del mercat de treball, que recull un impacte de la crisi desigual per edats, considerant que el 25% dels joves ocupats de 16 a 19 anys i el 16% dels de 20 a 24 anys van passar a estar a l'atur a finals d'abril.
Pel que fa a les mesures econòmiques implementades, el butlletí examina en profunditat l'acord de pròrroga dels ERTO i les novetats que introdueix en el seu funcionament.
L'Observatori Social La Caixa analitza en un article l'impacte desigual de la crisi de la COVID-19 en l'ocupació als diferents països de la Unió Europea.
La publicació classifica els sectors productius en virtut del seu funcionament durant el confinament i la possibilitat de mantenir-se en actiu mitjançant el teletreball.
De conformitat amb els resultats, Espanya és el país amb l'afectació més forta, atès que les activitats que es van mantenir tancades representen el 14,2% de la producció, xifra més elevada dels països analitzats.
L'article també conclou que l'impacte de la crisi es concentra en alguns dels grups més vulnerables del mercat laboral, ja que els sectors amb un cessament de l'activitat durant el confinament tenen una concentració més alta de dones i joves.
Així mateix, aquestes activitats presenten una alta temporalitat (36,5% a Espanya) i un salari mitjà inferior als sectors en actiu.
El 58% dels viatgers que utilitzen habitualment el transport aeri ha evitat fer ús d'aquesta modalitat i el 33% afirma que no volarà en el futur més immediat.
Aquesta és una de les conclusions que s'obtenen d'una enquesta elaborada per l'Associació Internacional de Transport Aeri (IATA).
Els resultats revelen que el 65% dels viatgers aeris té por a seure a prop d'una persona infectada dins de l'avió i el 59% mostra preocupació de les possibles aglomeracions en els desplaçaments en autobus o tren a l'aeroport.
D'altra banda, el 57% dels enquestats pensen que la qualitat de l'aire de les aeronaus és perillosa, evidenciant la falta d'informació sobre els filtres d'aire de partícules d'alta eficiència (HEPA) que incorporen.
Pel que fa a les mesures que farien incrementar la seguretat dels viatgers, el 43% està a favor de realitzar verificacions de temperatura i el 37% aprova la detecció prèvia del virus als aeroports de sortida.
D'acord amb les previsions de la Comissió Europea, l'economia espanyola es contraurà un 10,9% el 2020 i repuntarà un 7,1% en l'exercici següent.
Aquest resultat suposa una rebaixa d'1,5 punts percentuals en la producció esperada respecte de l'estimació de primavera (-9,4%) i implica que fins al 2022 no s'assolirà el nivell del PIB de 2019.
Així mateix, s'espera que l'evolució de les exportacions afecti de forma negativa el creixement d'aquest any a causa de la caiguda dels ingressos del turisme internacional, que es veuran afectats per l'elevada incertesa i la limitada connectivitat de rutes aèries.
L'organisme també preveu una davallada més intensa del PIB pel conjunt de la UE-27 en el 2020, que ara situa en el -8,3% enfront del -7,4% previst fa tres mesos.
Els pronòstics presentats es basen en el supòsit que les mesures de contenció aplicades fins ara se seguiran atenuant i que no hi haurà una segona onada d'infeccions.
L'OCDE ha presentat un informe que revisa les perspectives del mercat de treball després de la crisi sanitària.
Els resultats es basen en un escenari amb un sol brot i en un altre d'alternatiu que comprèn la possibilitat d'una segona onada de contagis.
Segons l'organisme, la taxa d'atur espanyola podria situar-se en el 19,2% a finals de 2020 en el primer supòsit, mentre que, si es produeix un nou brot d'infeccions, podria escalar fins al 20,1%.
El document assenyala que Espanya ha estat l'únic país de l'OCDE que reconeix la COVID-19 com a malaltia professional per a tots els empleats.
D'altra banda, alerta que el 56% de l'ocupació espanyola treballa en una posició amb algun risc d'infecció, proporció més elevada d'entre les economies de l'organització.
La publicació també avalua la polarització laboral, les mesures de protecció utilitzades els primers mesos de la pandèmia i l'equilibri adequat entre incentius laborals i seguretat d'ingressos.
Les pèrdues de la indústria turística a escala mundial podrien situar-se entre l'1,2 trilions de dòlars i els 3,3 trilions en el 2020, segons la durada de les restriccions al turisme internacional, que poden oscil·lar entre els 4 i els 12 mesos.
Així ho indica la Conferència de les Nacions Unides sobre Comerç i Desenvolupament (UNCTAD) en el seu darrer informe, en el que avalua les conseqüències econòmiques de la COVID-19 sobre el sector del turisme.
Aquests resultats s'integren en tres escenaris que dibuixen un impacte moderat, intermedi o dramàtic i que en el segon supòsit, que seria el més probable, preveu una reducció del 66% dels desplaçaments globals en el 2020.
Pel que fa a l'economia espanyola, s'espera una contracció de la indústria equivalent a 44 bilions de dòlars aquest any en l'escenari moderat i del 4% en l'ocupació no qualificada que treballa en aquest sector, percentatge que pujaria a l'11% en el supòsit més desfavorable.